Poročila, 31.7.2015


Naslov: Ustanovljen je bil odbor za pobite Rome
Napoved za voditelja:

Evropski parlament je 15. aprila letos sprejel resolucijo, ki so jo poimenovali Dan spomina na genocid nad Romi med drugo svetovno vojno. Zato naj bi poslej vsako leto

2. avgusta obeležili ta dan v spomin na najmanj 500 tisoč Romov, ki so bili pobiti med to vojno. Poboji Romov pa so se dogajali tudi pri nas. Zato je bil danes v Črnomlju na pobudo Francija Koncilije ustanovljen vseslovenski Odbor za izkop in pokop pobitih Romov med 2. svetovno vojno, saj se o teh pobojih do zdaj pri nas ni veliko govorilo in so jih nekateri hoteli načrtno zamolčati.

T- Iz Zagradca in Črnomlja GORAN ROVAN /

X- Snemalec in montažer Tomi Naglič /

Tole je ena od dveh vrtač pri Mavrlenu oziroma današnjem Zagradcu, v kateri so menda partizani črnomaljske čete leta 1942 pobili po nekaterih podatkih 61, po drugih pa več kot 80 Romov iz Kanižarice, med njimi so bili tudi ženske in otroci. In takšnih pobojev je bilo med drugo svetovno vojno v Sloveniji še precej.

T- dr. JOŽE DEŽMAN /
X- zgodovinar /

»Temeljitejše raziskave Janka Mačka govorijo o okrog 150, popis Inštituta za novejšo zgodovino je številka pod 100. Prav gotovo nas bo pa do točne številke pripeljal izkop posmrtnih ostankov.«
Zgodovinarji domnevajo, da je pri nas vsaj pet večjih grobišč, v katerih so posmrtni ostanki Romov.

T- dr. MITJA FERENC /
X- zgodovinar /

»Je Iška vas z 43 žrtvami in pa Bukovo z 9 žrtvami. Je pa še nekaj lokacij, kjer mikro lokacija natančna ni znana, vemo pa, da se je pomor zgodil, predvsem pa, da grobišče ni označeno.«
Da bi tudi pri nas opozorili na genocid nad Romi, je bil danes v Črnomlju ustanovljen Odbor za izkop in pokop pobitih Romov med 2. svetovno vojno.
T- FRANCI KONCILIJA /
X- podpredsednik Obora za izkop in pokop pobitih Romov med 2. svetovno vojno /

»Namen tega Odbora pa je, da bi na civilizacijski način najprej odkrili, potem izkopali in pokopali pobite Rome.«
T- ZVONKO GOLOBIČ /
X- predsednik Obora za izkop in pokop pobitih Romov med 2. svetovno vojno in podpredsednik Zveze Romov za Dolenjsko in Belo Krajino /

»Seveda to pobudo pozdravljamo, bi blo dobro to obeležit v smislu nekega spomenika, ali kaj takega, potem pa v nadaljevanju, ne, na nek normalen civiliziran način poskrbet za tele posmrtne ostanke teh Romov.«
Člani odbora zagotavljajo, da jim pri tem ne gre za iskanje krivcev, ampak zgolj za civilizacijsko gesto, pričakujejo pa, da se bo Slovenija Romom za te poboje tudi opravičila.
